हादोतनि उदांस्रि सान 15 आगष्टनि सिगांग्रो  क’कराझार सहरनि खोला फार्से थानाय 10 कि:मि: जानथायनि बेदलांमारि आलायरन अनात आस्रम फरायसालिनि बेंखनाव   7 नम्बर बेटालियान एन सि सि आसामनि बानजायनायाव मिथिंगाखौ सोमखोर खालामनायनि थांखिजों बिफां गायनाय हाबाफारि मावफुङो। सोमखोर मिथिंगाखौ संरैखा खालामनायनि थांखिजों 10 रोजानिबो गोबांसिन बिफां गायनाय हाबाफारिखौ बेखेवना होयो आसामनि सुबुं अनसाइ बिफाननि मन्थ्रि प्रमिला रानी ब्रह्मआ । बे हाबाफारियावनो 7 नम्बर बेटालियान एन सि सि आसामनि लेपटेनेन्ट कर्नेल निराज बाक्सिआ खौरांगिरिनि सिगाङाव  बुंङोदि मिथिंगाखौ सोमखोर खालामनायनि थांखिजों हादोतनि उदांस्रि सान 15 आगष्टनि सिगां- सिगां गुबुन-गुबुन  ओनसोलफोराव  एन सि सिनि गेजेरजों से लाख बिफां गायनाय हाबाफारि मावफुंगोन होन्नानै बुङो ।      खौरांगिरिनि सिगाङाव आसामनि मन्थ्रि  प्रमिला रानी ब्रह्मआ बुङोदि बि टि सि बिसाइख’थिया फैगौ सेप्तेम्बर दाननि गेजेराव खुंफुंजागोन आरो सेप्तेम्बर दाननि गेजेरावनो बि टि सि नि बिसाइख’थिखौ खुंफुंनाया गाहाम होननानैबो बिथाङा  बुङो । मानोना दासान्दै बि टि सि ओनसोलनि आबहावाया गुबुंले जालांनो हमदों। लोगोसे  बिसाइख’थिखौ लानानै आथिखालाव गावजों गाव मुं सुलायनाय थासारिया बारानिफ्राय बारासिन बांलांनायखौ नुनो मोन्दों । बेखायनो थाबैनो बि टि सि बिसाइख’थिया खुंफुंजानांगौ होन्नानै ब्रह्मआ बुङो। गुबुन फार्से  बि टि सि बिसाइख’थियाव बि पि एफ दोलोआनो फिन सोरखाराव फैफिनगोन होन्नानै मन्थ्रि बिथांआ खौरांगिरिफोरनि सिगाङाव बुंथियो  ।